Максім Знак

**Максім Аляксандравіч Знак** ( 4 верасьня 1981 году) — праўнік Віктара Бабарыкі, затым раднік Каардынацыйнай Рады. Палітычны вязень, вязень сумленьня.

## Жыцьцяпіс
Максім Знак нарадзіўся 4 верасьня 1981 году ў Менску.

У 2004 годзе скончыў юрыдычны факультэт Беларускага дзяржаўнага ўнівэрсытэту з адзнакай, пасьля гэтага скончыў асьпірантуру.

У 2007 годзе заснаваў юрыдычную фірму «ЮрЗнак».

У 2009 годзе абараніў навуковую дысэртацыю на тэму «Дыспазытыўнасьць дагаворнай адказнасьці ў грамадзянскім праве», яму была прысвоена вучоная ступень кандыдата юрыдычных навук.

Мае ступень магістра бізнэс-адміністраваньня, атрыманай ва Ўнівэрсытэце Казьмінскага (Варшава, Польшча).

Да выбараў прэзыдэнта Беларусі ў 2020 годзе працаваў у БДУ.

Кіруючы партнэр АБ «Бараўцоў і  ВІС».

Аўтар мноства публікацый у «Эканамічнай газеце», часопісах «Дело», «Прамыслова-гандлёвае права», калумністаў «БелГазеты», «Юрыст», «Судовая і арбітражная практыка».

Дырэктар цэнтру падтрымкі прадпрымальніцтва і сябра грамадзка-кансультацыйнай рады Менгарвыканкаму.

Экспэрт, які ўдзельнічае ў правядзеньні дасьледаваньняў Сусьветнага банка і Нацыянальны кансультант ПРААН у праграме садзейнічаньня пры ўступленьні Беларусі ў СГА.

## Выбары 2020
У 2020 годзе падчас выбараў прэзыдэнта ў Беларусі стаў юрыстам штаба кандыдата ў прэзыдэнты Віктара Бабарыкі.

14 ліпеня 2020 году ЦВК Беларусі адмовіла Віктару Бабарыку ў рэгістрацыі, Знак падаў скаргу на адмову ў рэгістрацыі кандыдата, аднак Вярхоўны суд адмовіў у скарзе.

15 жніўня пачалося фармаваньне каардынацыйнай рады апазыцыі, дзе Знак сумесна з Вольгаю Кавальковаю прымаў заяўкі на ўступленьне, а 18 жніўня увайшоў у асноўны склад рады.

19 жніўня на першым пасяджэньні Каардынацыйнае рады быў абраны Прэзыдыюм, у які ўвайшоў Знак і яшчэ 6 чалавек. 20 жніўня быў выкліканы ў Сьледчы камітэт для дачы тлумачэньняў па ўзбуджанай крымінальнай справе ў дачыненьні да Каардынацыйнай рады.

26 жніўня суправаджаў Сьвятлану Алексіевіч на допыце ў Сьледчым камітэце, яна адмовілася даваць паказаньні і была адпушчаная.

31 жніўня Максім Знак абвясьціў, што беларуская апазыцыя гатовая да дыялёгу з уладай, у тым ліку і наконт канстытуцыйнай рэформы.

9 верасьня адкрыта затрыманы ў Менску.

10 верасьня 2020 году сумеснаю заяваю дванаццаці арганізацыяў, сярод якіх Вясна, Беларуская асацыяцыя журналістаў, Беларускі Хэльсынскі камітэт, Беларускі ПЕН-цэнтар, быў прызнаны палітычным вязьнем. 11 верасьня 2020 году «Міжнародная амністыя» прызнала Знака вязнем сумленьня. 14 верасьня 2020 году шэфства над палітвязьнем узяў Сяргей Лагадзінскі, дэпутат Эўрапейскага парлямэнту.

## Вызваленьне

Максім Знак быў вызвалены 13 сьнежня 2025 году.

​Яго вызваленьне адбылося ў межах маштабнага абмену або акту памілаваньня, падчас якога на волю выйшлі 123 палітвязьня (паводле йншых зьвестак — 114 ці 109 чалавек). Разам з Максімам Знакам былі вызваленыя й іншыя знакавыя постаці, сярод якіх Віктар Бабарыка, Марыя Калесьнікава й Алесь Бяляцкі.

Пасьля вызваленьня Максім Знак быў высланы за межы Беларусі — яго разам зь вялікай ґрупай іншых былых палітвязьняў даставілі ва Ўкраіну.

Першыя фота й відэа паказалі, што Максім выглядае бадзёрым, нягледзячы на працяглы час ізаляцыі. У йнтэрвію ён адзначыў, што адчувае сябе добра: «Я на волі, я ўбачыў калегаў, змог зь імі пагаварыць. Усё выдатна!»

Да моманту вызваленьня Максім Знак больш за 1000 дзён (зь лютага 2023 году) знаходзіўся ў поўнай ізаляцыі (рэжым інкамунікада), ня маючы сувязі зь сям’ёй і адвакатамі.

## Узнагароды
* Прэмія  за ўнёсак у абарону правоў чалавека (2021)

## Крыніцы

Катэгорыя:Беларускія юрысты
Катэгорыя:Вязьні сумленьня паводле ПЦ „Вясна“
Катэгорыя:Вязьні Валадаркі
Катэгорыя:Беларускія вязьні сумленьня паводле „Міжнароднай амністыі“
Катэгорыя:Беларускія адвакаты